《游焦山》
清代·金武祥

曈昽晓色开扶桑，水光接天云连江。一痕翠黛出云表，虚无缥缈江中央。

初疑可望不可即，仙山遥指烟苍茫。须臾尽埽众峰出，快哉一苇原可杭。

顺流十里到山麓，古木森秀罗成行。盘旋至顶豁开朗，天容海色同青苍。

大江浩浩日奔泻，东南巨浸何汪洋。兹山万古流不去，怒涛骇浪时舂撞。

山腰更访焦隐处，古洞深窈岩花香。老僧携锄采芝朮，一径导引归禅堂。

摩挲旧物列周鼎，相与考古弥精详。山门留此作永镇，魑魅惊走蛟龙藏。

当年瘗鹤剩碑石，字画断缺空徬徨。得游名山愿已慰，况睹宝物神逾扬。

蒲圃茶话更良久，松寥阁外俄斜阳。出门一笑竟归去，打桨不觉长波长。

是时澄江净如练，众峰环列皆屏张。中流回望碧螺髻，玉鬟招手仙人乡。

作者简介：原名则仁，号溎生，名宿金一士之孙。清末民初人，先应邀兖州县官幕友，后以捐班至广东候补，得署赤溪直隶厅同知。五十岁后，因丁忧而依例解任归里，从事地方文献收集，整理出版，享年八十三岁。著有芙蓉江上草堂诗稿及江阴丛书、粟香室丛书等多种。